– Jeg var orientert om at de skulle gjøre dette. Han viet dem som prest, og jeg legger meg ikke opp i hans prestegjerning, sier KrF-leder Hareide til NRK.

Mange i partiet har reagert på at familiepolitisk talsperson Geir Jørgen Bekkevold nylig viet kommunikasjonssjef Mona Høvset og hennes kvinnelige samboer.

– De opplever nå mye kritikk. Står du opp for dem?

– Jeg har vært tydelig på at jeg ikke vil kommentere dette. Jeg vil ikke være kritisk til det, fordi jeg ønsker å skille mellom rollen som prest og stortingsrepresentant, svarer Hareide.

PREST: Geir Jørgen Bekkevold er både prest og stortingsrepresentant. Foto: Hans Cosson-Eide / NRK

Meldte seg ut

Den siste uken har over 50 personer meldt seg ut av partiet, flere av dem på grunn av vigselen. Stortingsrepresentant Hans Fredrik Grøvan er blant dem som reagerte på vigselen.

KRITISK: Hans Fredrik Grøvan mener Bekkevold har brutt partiprogrammet. Foto: Hans Cosson-Eide / NRK

– Jeg har fått veldig mange reaksjoner, og dette oppfattes som en handling som strider mot vårt partiprogram, har han sagt til NRK.

Den vurderingen deler ikke Hareide.

– Vår familiepolitiske talsperson er forpliktet av programmet, og han har vært lojal mot det, sier partilederen.

– Ulike roller

Hareide sier det er et viktig prinsipp for KrF å ikke legge seg opp i ulike menigheters teologiske ståsted.

– Er han ikke partiets familiepolitiske talsperson hele tiden?

– Han er vår talsperson, men han opererer også som prest. Det er to roller som jeg skiller. Det er ingen andre av oss som har muligheten til å gi vielse. Det gjør han på den måten han velger, sier Hareide.

GIFT: KrFs kommunikasjonssjef Mona Høvset på KrFs partitime under Arendalsuka. Bak henne sitter Geir Jørgen Bekkevold, som viet henne. Foto: Hans Cosson-Eide / NRK

Bekkevold og Høvset ønsket ikke å kommentere saken da de deltok på KrFs partitime under Arendalsuka torsdag.

«Jeg har svart alle nå at jeg ikke kommenterer denne saken lenger, ikke minst av hensyn til de to som har opplevd sin fineste og vakreste dag», skrev Bekkevold i en SMS til NRK onsdag.